ইদের মুখে তীব্র মুসলিম বিষোদগার। তার জেরে বড় মাশুল দিতে হচ্ছে ভারতীয় সেলেব রাঁধুনি অতুল কোছারকে।
জে ডাব্লউ ম্যারিয়টের রেস্তোরাঁ, দুবাইয়ের অন্যতম সেরা রংমহলের হেড কুক অতুল ১২ জুন প্রিয়ঙ্কা চোপড়া অভিনীত আমেরিকান টিভি সিরিজ ‘কোয়ানটিকো’-র একটি এপিসোডের সমালোচনা করে টুইট লেখেন। এই সিরিজে একজন হিন্দু জঙ্গিকে দেখানো হয়েছে। 
এতেই বিক্ষুব্ধ হয়ে অতুল নিজের টুইটে লেখেন— ‘‘প্রিয়ঙ্কা, তুমি হিন্দুদের ভাবাবেগকে শ্রদ্ধা করতে জানো না। তোমাকে ধিক্কার। এই হিন্দুরা ২০০০ বছর ধরে মুসলিমদের হাতে অত্যাচারিত হয়ে আসছে।’’
 

pic.twitter.com/KRBFr44n0y
— Atul Kochhar (@atulkochhar) June 12, 2018

টুইটটি সোশাল মিডিয়ায় নিন্দার ঝড় তোলে। তড়িঘড়ি বিপদ বুঝে নিজের টুইটটি ডিলিট করে নিঃশর্ত ক্ষমা চেয়ে রি-টুইট করেন অতুল। তবে ততক্ষণে যা হওয়ার হয়ে গিয়েছে। 
অতুলের এই মন্তব্য নিজেদের ভাবমূর্তিতে আঘাত করতে পারে, এই ভেবেই ম্যারিয়ট কর্তৃপক্ষ তাঁকে বরখাস্ত করার সিদ্ধান্ত নেয়। লিখিত বিবৃতি দিয়ে জানায়, অতুলের বক্তব্য সংস্থার বৈচিত্র্যময় সংস্কৃতির প্রতি যে শ্রদ্ধাভাব, তার পরিপন্থী।
অতুলকে আইনি ঝামেলায়ও পড়তে হতে পারে। ওদিকে আবার সংঘীরা তাঁকে ভারতে এসে নতুন পাকা চাকরিতে যুক্ত হওয়ার পালটা পরামর্শ দিয়ে টুইট করছেন।